Drammen sykehus

Drammen sykehus er et sykehus i Drammen eid av Vestre Viken helseforetak. Tidligere har dette sykehuset hatt navnene Sykehuset Buskerud og Buskerud sentralsykehus.

Nytt bygg i Drammen ble fra 2021 reist på Brakerøya og tatt i bruk i 2025. Det gamle bygget hadde vært i bruk i 138 år da det ble tatt ut av bruk 5. oktober 2025. De siste pasientene ble flyttet til nytt bygg med 20 ambulanser søndag morgen 5. oktober.

Historikk
Drammen fikk sitt første sykehus i 1786, og har hatt flere sykehusløsninger etter dette. Sykehuset der det ligger i dag sto ferdig 21. januar 1887. Det opprinnelige bygget besto av en midtbygning med to én-etasjes fløyer. Det opprinnelige bygget ligger inne i dagens bygningsmasse.

Sykehuset har blitt påbygget og endret flere ganger. Den største utvidelsen var byggingen av sentralblokken i 14 etasjer, ny økonomiblokk, ny varmesentral og renseanlegg, som stod ferdig i 1980.

Organisering
Vestre Viken HF ble etablert 1. juli 2009 da Kongsberg sykehus, Ringerike sykehus, Sykehuset Asker og Bærum og Sykehuset Buskerud ble slått sammen.

Sykehuset Buskerud HF skiftet navn til Drammen sykehus.

Sykehuset er det største i Vestre Viken når det kommer til områdefunksjoner, men nest størst i folketall og har ansvaret for innbyggere i Drammen, Lier, Asker (gamle Røyken og Hurum) og Holmestrand (gamle Sande) kommuner. 

 Nytt sykehus i Drammen 
14. oktober 2019 var offisiell byggestart på Drammens nye sykehus.

Sykehuset hadde en visjon om nytt sykehus på Gullaug i 2010, da den daværende Helseminister Bjarne Håkon Hanssen lovet nytt sykehus ved stortingsvalget 2009, dette ble vraket samme året. Det ble også vurdert å bygge på den eksisterende tomta, et annet forslag var Ytterkollen, men valget falt i 2018 på Brakerøya i Drammen.

Sykehuset hadde byggestart i 2019 med planlagt Innfasing for full drift sommeren 2025. Området rundt sykehuset er også et større prosjekt under navnet Drammen Helsepark. Planen der er å etablere ny legevakt og helsehus sammen med Lier kommune med 105 senger som kan knyttes med sykehuset gjennom en gangbru.

Fjordbyrådet er samarbeidsorganet mellom Drammen og Lier kommune under utviklingen av Fjordbyen Lier og Drammen, som vil etter planen bestå av hotell, forskning, utdanning, butikker, kafeer og boliger.

 Referanser 

Kilder
Sykehuset Buskerud HF - Historie

 Eksterne lenker 


Kategori:Helse Sør-Øst
Kategori:Vestre Viken
Kategori:Sykehus i Buskerud
Kategori:Byggverk i Drammen